ועדת הכלכלה, כנסת 20, פרוטוקול מספר 172, 2016-02-22 09:30

איתן כבל: בוקר טוב, אני מבקש להתחיל את ישיבת הוועדה.

איתן כבל: אני מניח שמי שלא הגיע עדיין תקוע באיזה פקק.

איתן כבל: בוקר טוב לכולם, גברתי מנהלת הוועדה, היועצות המשפטיות, רשמת, דובר, אורחים מכובדים, חברת הכנסת, בואו נתחיל בטוב.

איתן כבל: קדימה, הצעת חוק הרשות השנייה לטלוויזיה ורדיו (תיקון מס' 40) (פיצול שידורים של בעל זיכיון לשידורי רדיו), התשע"ו-2015.

איתן כבל: בבקשה.

<דנה נויפלד: זו הצעת חוק פרטית, אתם רוצים שאנחנו נציג?

נאוה בוקר: כן.

נאוה בוקר: את יכולה להציג.

<דנה נויפלד: אנחנו כבר בהכנה לקריאה השנייה והשלישית.

איתן כבל: זה כבר לא הצעה של חבר הכנסת.

<דנה נויפלד: נכון, אז עו"ד חגית ברוק תציג.

איתן כבל: בבקשה.

<חגית ברוק: הצעת חוק הרשות השנייה לטלוויזיה ורדיו (תיקון מס' 40) (פיצול שידורים של בעל זיכיון לשידורי רדיו), התשע"ו–2015‏ זו הפסקה שמקנה את ההיתר העקרוני לפצל.

<חגית ברוק: בהמשך יש התהליך שמסביר מהם התנאים.

<חגית ברוק: זה הסעיף שמקנה את הסמכות למועצה לאשר את תוכן השידורים הנוסף, את "פיצול השידורים", כמו שאנחנו קוראים לזה כאן.

<חגית ברוק: האישור של המועצה יהיה לפיצול אחד בלבד לכל תחנת רדיו, והיא תעשה את זה בהתאם לכללים שהיא תקבע, לפי סמכותה לקבוע כללים.

<חגית ברוק: הפסקה הזאת מחייבת את המועצה להגיע למשרד התקשורת, לשר התקשורת, ולקבל את האישור להקצאת התדר.

<חגית ברוק: זה בגלל הסיבה שמשאב התדרים מוגבל ולא בטוח שבהכרח יהיה תדר פנוי בשביל פיצול השידורים באותו אזור זיכיון שדובר עליו.

<חגית ברוק: הסעיף הזה מגביל את הקצאות התדרים שיקצה שר התקשורת, שיקצה משרד התקשורת, לתחנות הרדיו.

<חגית ברוק: אם יש תחנה שכבר משדרת בפיצול היא לא תקבל תדר נוסף, אלא אם כן הסיבה להקצאת התדר הנוסף היא הפרעות, וזה נועד לאפשר לה לכסות את אזור זיכיונה באחד מהשידורים, או בשידורי הפיצול או בשידורי תחנת האם.

<חגית ברוק: הוראת המעבר מאפשרת לתחנות שהיום משדרות בפיצול להמשיך ולשדר עד למתן החלטה של המועצה לעניין פיצול שידורים, בהתאם להוראות סעיף (ו) שאותו קראנו קודם.

<חגית ברוק: בסעיף קטן (ב) המועצה צריכה לקבוע כללים בתוך שנה ולקבל החלטה לעניין בעל זיכיון שמבקש לשדר בפיצול לפי הוראות סעיף קטן (ו).

איתן כבל: הערות.

איתן כבל: חובב.

<חובב ינאי: אני מהמשמר החברתי.

<חובב ינאי: עקבנו אחרי הצעת החוק הזאת גם בשלב ההכנה לקריאה הראשונה וגם עכשיו, ונדמה שלמרות השינויים בנוסח אין שינוי מהותי של ההצעה, ונראה שהעתירה - - -

<אתי בנדלר: אין שינוי מהותי בהצעה לעומת מה?

<חובב ינאי: לעומת הנוסח של הצעת החוק הפרטית במובן הזה שהבג"ץ שלח את המחוקקים לחוקק חוק שיסדיר את העניין הזה, אבל הצעת החוק המוצעת, לפחות לדעתנו, מכשירה בדיעבד את העבירות שנעשו.

<דוד בן בסט: לא, אל תגיד את זה.

איתן כבל: סליחה.

איתן כבל: לא, דוד.

איתן כבל: לא ביקשתי ממך להתערב.

איתן כבל: הוא מציג את העניין שלו.

איתן כבל: נקודה.

<דוד בן בסט: סליחה, אני מתנצל.

איתן כבל: בבקשה.

<חובב ינאי: אני אתקן את דברי, מכשיר בדיעבד בעיות שהתגלו.

<חובב ינאי: הדבר השני שאולי בעייתי ואולי נצליח לשנות כאן זה לגבי העתיד, ואולי שווה לחשוב במקום להשתמש בפיצולים האלה לתחנות רדיו שכבר פועלות, אולי עדיף לייצר מכרזים חדשים כדי לתת לעוד גורמים להשתתף בפעילות של תחנות הרדיו ולא לייצר עוד מהלך של פיצול תדרים, שהוא היה המהלך שבעניינו היתה כל ההתדיינות הזאת, גם בבג"ץ וגם כאן.

איתן כבל: קודם כול, תודה, חובב.

איתן כבל: זכותך להגיד את זה.

איתן כבל: נכון, הצעת החוק המקורית בבסיסה לא היתה משהו שבגללו רקדתי על הגגות.

איתן כבל: עם זאת, העובדה שבן בסט הוא פה לבדו מדברת בעד עצמה.

איתן כבל: הצעת החוק לא נותנת את כל הפתרון, אבל היא מדברת בעד עצמה, כי כשהונחה הצעת החוק המקורית, לא יכולתי לצאת מחדרי, מכיוון שבאופן טבעי היו אלי פניות מכל הגורמים.

איתן כבל: שום דבר הוא לא שלם.

איתן כבל: אין שום חוק מושלם.

איתן כבל: בכל מקרה החוק עבר שינוי משמעותי ושדרוג מאוד-מאוד רציני.

איתן כבל: להגיד לך שהוא מושלם?

איתן כבל: לא.

איתן כבל: אתה מספיק זמן פה, חובב.

איתן כבל: תביא לי איזה חוק שהוא מושלם.

איתן כבל: מה שאני מנסה להגיד לך בשורה התחתונה שגם אם אני לא שלם לגמרי, בסופו של עניין כולם נרתמו, כל המערכות כולן כדי לעשות חוק נכון יותר.

איתן כבל: אני לא רוצה להשתמש במילים אחרות.

איתן כבל: אני מודה לך על ההערה.

איתן כבל: היא נרשמה בפרוטוקול.

איתן כבל: גברתי, האם יש לך הערה?

<אתי בנדלר: לא.

<אתי בנדלר: אולי למשרד התקשורת יש הערה.

<אתי בנדלר: המועצה עצמה, אני רואה שעדיין לא הגיעו לכאן.

<דנה נויפלד: יש פה מהרשות השנייה.

<אתי בנדלר: את רוצה אולי להתייחס לדברים?

<גילה ורד: אין לי כרגע מה - - -

איתן כבל: אין מה להוסיף.

איתן כבל: דנה, אם תרצי, תעירי.

איתן כבל: בסך-הכול אני רואה שכל הדברים ששוחחנו עליהם, אלא אם כן אני טועה, בסופו של עניין נכנסו כאן כל ההערות שלנו.

איתן כבל: דנה, בבקשה.

<דנה נויפלד: גם כאשר בג"ץ נתן את פסיקתו, הוא נתן את פסיקתו ביחס לחוק הקיים היום טרם הצעת החוק, וגם הבג"ץ עצמו למעשה קרא למחוקקים או לרשות השנייה ולמשרד התקשורת לבוא ולהסדיר את הנושא אם הם ימצאו לנכון, וגם הבג"ץ התייחס לאפשרות להסדיר את זה בחקיקה, אגב, בעקבות חוות-דעת של המשנה ליועץ המשפטי לממשלה.

<דנה נויפלד: זאת אומרת, שזה הובא בחשבון גם בפני כל מקבלי ההחלטות שניתן לתקן את החוק.

<דנה נויפלד: והפה שאסר הוא גם הפה שמתיר, זאת אומרת, הכנסת בוודאי רשאית לבוא ולתקן את החוק כל עוד יש הצעת חוק שמבקשת לעשות את זה.

<דנה נויפלד: ההכשרה בדיעבד – הסוגיה הזאת היתה נתונה במחלוקת, הבג"ץ קבע כפי שהוא קבע, והוא גם אפשר את תיקון החוק, וזה בדיוק מה שנעשה כאן – מקנים סמכות לרשות השנייה להסדיר את הנושא.

<דנה נויפלד: זה בעניין ההכשרה בדיעבד.

<דנה נויפלד: לעניין הפיצול לעומת גורמים חדשים.

<דנה נויפלד: הרשות השנייה היא הרשות המוסמכת לקל החלטות בעניין הזה, ואת זה הצעת החוק גם קובעת.

<דנה נויפלד: זה לא מונע מהרשות השנייה, אגב, להוציא מכרזים גם לאזורים אחרים.

<דנה נויפלד: העניין של קביעת אזורים צריך להיעשות, יש דרך מוסדרת לעשות את זה, לקבוע את כמות האזורים, לקבוע את המיקום שלהם.

<דנה נויפלד: זו שאלה בפני עצמה שאגב לא קשורה להצעת החוק הזאת.

<דנה נויפלד: גם היום הרשות השנייה יכולה, לפחות לפי החוק, לבקש לשנות את האזורים ולהכניס עוד גורמים לשדר בתחנות רדיו.

<דנה נויפלד: היא לא עושה את זה.

<דנה נויפלד: הסמכות הזאת לא נגרעת ממנה.

<דנה נויפלד: ההצעה הזאת באה להסדיר סוגיה ספציפית שנקבע שלגביה אין סמכות, והיא האפשרות לפצל, אגב, כפי שגם נעשה היום.

<דנה נויפלד: זאת אומרת, הרשות בחנה בעבר ומצאה שיש צרכים בכל מיני אזורים שמצדיקים פיצול של התדר.

<דנה נויפלד: זה נעשה לאחר דיון ואחרי שהגיעו בעלי תחנות והציגו צורך קיים שבגינו נכון לפצל.

<דנה נויפלד: אני מדברת עכשיו קצת בשם הרשות השנייה, אבל הם יסלחו לי.

<דנה נויפלד: הדבר הזה לא משתנה, ולכן למעשה ההצעה הזאת באה להקנות את הסמכות החוקית המפורשת שהיא תוכל לעשות את מה שהיא כבר עשתה בעבר.

<אתי בנדלר: עוד הערה אחת מאוד קטנה.

<אתי בנדלר: בדרך כלל כשאנחנו כותבים הוראות חוק, אנחנו לא כותבים שהוראות החוק האלה הן מבלי לגרוע מהוראות אחרות, כי אם לא נאמר אחרת, זה בדרך כלל המצב.

<אתי בנדלר: בכל זאת, על מנת להדגיש את העניין, תראה שבסעיף קטן (ו)(2) המוצע התחילו שם במילים "בלי לגרוע מסמכותה כאמור בסעיף קטן (א).

<אתי בנדלר: זו הסמכות לחלק את הארץ לאזורים ולהעניק זיכיונות בהיעדר מכרזים כמובן.

איתן כבל: אוקיי.

איתן כבל: אני עובר להצבעה.

איתן כבל: ברשותכם, אני מבקש להעלות להצבעה את הסעיפים.

איתן כבל: תקני אותי, אתי - - -

<אתי בנדלר: סעיפים 1 ו-2 לחוק.

איתן כבל: סעיפים 1 ו-2 לחוק.

איתן כבל: מי בעד, ירים את ידו.

איתן כבל: בעד אישור ההצעה – פה אחד

איתן כבל: הצעת החוק אושרה בוועדה לקריאה שנייה ושלישית.

איתן כבל: הישיבה נעולה.